CPALL ลุยกับข้าวปิ่นโต 7-Eleven กรมการค้าภายในไฟเขียวไม่กระทบร้านข้าวแกง
CPALL เตรียมลุยกับข้าวปิ่นโต 7-Eleven ด้านอธิบดีกรมการค้าภายในไฟเขียว มองไม่กระทบร้านข้าวแกงทั่วไป เหตุผู้บริโภคยังต้องการของสดใหม่-ราคาไม่แพง
15 มิ.ย. 2559

ผู้สื่อข่าวรายงานว่า จากกรณีที่ร้านสะดวกซื้อ 7-Eleven ในเครือ บริษัท ซีพี ออลล์ จำกัด (มหาชน) หรือ CPALLได้เปิดตัวสินค้า ชุดกับข้าวปิ่นโต ราคา 55 บาท ทดลองขายในบางสาขา จนกลายเป็นกระแสฮือฮาในโซเชียล และบางส่วนเกิดความกังวลว่า เมนูนี้จะส่งผลกระทบกับร้านขายข้าวแกงทั่วไปหรือไม่  
โดยล่าสุด (14 มิถุนายน 59) นางสาววิบูลย์ลักษณ์ ร่วมรักษ์ อธิบดีกรมการค้าภายใน กระทรวงพาณิชย์ ได้กล่าวถึงกรณีดังกล่าว โดยมั่นใจว่าร้านข้าวแกงต่างๆ รวมทั้งโครงการร้านหนูณิชย์ ร้านข้าวแกงราคาถูก ภายใต้การสนับสนุนของกระทรวงพาณิชย์ จะไม่ได้รับผลกระทบจากการที่ร้านสะดวกซื้อรายใหญ่ได้มีการโปรโมชั่นในการทำข้าวปิ่นโต เพราะผู้บริโภคส่วนใหญ่ยังคงต้องการบริโภคข้าวแกงที่มีความสดใหม่ และหลากหลาย ในราคาไม่แพง ขณะที่ข้าวปิ่นโตดังกล่าว น่าจะเป็นทางเลือกสำหรับผู้บริโภคที่มีรายได้สูง และทำงานในเมืองมากกว่า